**Miroslav Peris** (Karlovac, 1. 2. 1961 - Vrginmost, 14. 9. 1993), vojni pilot, pukovnik Hrvatske vojske i Jugoslavenske narodne armije.

Biografija
----------

### Obitelj i školovanje

Pukovnik Peris tokom službovanja u Jugoslavenskom ratnom zrakoplovstvu 1980-ih.
Pukovnik Miroslav Peris je rođen 1. 2. 1961 godine u Karlovcu. Roditelji Ilija Peris i Dragica Boić-Peris su se doselili u Karlovac iz Sošica. Pukovnik Peris je odrastao uz brata Milana i sestru Maricu. Osnovnu školu je završio u rodnome gradu. Nakon osnovnoškolskog obrazovanja pukovnik Peris se odlučio za zvanje vojnog pilota upisavši srednju vojnu školu Maršal Tito Jugoslavenskog ratnog zrakoplovstvo (JRZ) u Mostaru. Zvanje vojnog pilota usavršio je u Zadru i Puli kao najbolji đak u svojoj klasi. Nakon uspješno završenog školovanja pukovnik Peris je bio stacioniran na bihačkom vojnom aerodromu Željava u sklopu 125 LAE (lovačka avijacijska eskadrila) JRZ-a.

### Vojna karijera

Pukovnik Peris tokom službovanja u Hrvatskom ratnom zrakoplovstvu 1990-ih.
Pukovnik Peris je služio u JRZ-u punih 11 godina do novembra 1991 godine. Nakon što je napustio Jugoslavensku narodnu armiju (JNA), u tijeku Rata u Hrvatskoj, odmah se stavio na raspolaganje Hrvatskom ratnom zrakoplovstvu (HRZ). 14. 9. 1993 godine pukovnik Peris je zajedno s brigadirom Ivanom Selakom dobio zadatak da pilotirajući MiG-om-21 (zvan "Osvetnik Vukovara") pokuša onesposobiti paljbeni položaj artiljerijsko-raketnih jedinica vojske Republike Srpske Krajine (RSK) koje su ugrožavale Zagreb, Sisak i Karlovac gađajući ih s udaljenosti čak i do 80 kilometara. Pukovnik Peris je iz prva bio pogođen protuavionskim topom na visini od 80 do 100 metara. Pilotirao je tako nisko kako bi izbjegao radare i mogućnost da ga se pogodi raketnim sredstvima. No nakon oštećenja pukovnik Peris je, pokušavajući spasiti sebe i avion, povećao visinu na otprilike 350 metara. Na toj visini uhvatio ga je radar pa je na njega ispaljena raketa Kub kojom je i oboren. Brigadir Ivan Selak je bio posljednji čovjek koji je preko radioveze čuo pukovnika Perisa, i to riječi kojima je javio da je pogođen. Obzirom da se avion kretao brzinom od otprilike 900 kilometara na sat, pukovniku Perisu je nedostajala možda samo minuta da pređe rijeku Kupu i liniju razdvajanja, te se tako spasi katapultiranjem. Na mjestu gdje je srušen MiG-21 pukovnika Perisa, u selu Stipan u općini Vrginmost, uviđaj su napravile vojska i milicija RSK.

### Pokop i počast

Posmrtni ostaci pukovnik Perisa su pokopani uz vojne počasti, s nadlijetanjem zrakoplova iznad pogrebnog skupa, na Hrnetićkom groblju u Karlovcu 27. 9. 1993 godine. Brigadir Selak je izjavio kako je počasni prelet iznad Perisovog groba na pokopu bio njegov najteži let u životu, teži od onoga u kojem je i sam nastradao. Opraštajući se od pukovnika Perisa, zapovjednik HRZ-a general zbora Imra Agotić je kazao: "*Kao što je bio prvi u svojoj klasi u školovanju, tako je i u ratu za Hrvatsku pokazao sve osobine koje se traže od pilota – hrabrost, znanje, vještinu, spremnost na odricanje i entuzijazam. Iskazao se u oslobađanju okupiranih krajeva domovine. Njegova je smrt veliki gubitak. Odajemo mu priznanje za sve što je učinio i bio spreman učiniti za Hrvatsku.*" General Agotić je pukovnika Perisa proglasio žumberačkim vitezom Domovinskog rata zbog uspješno provedenih ratnih zadataka na uništavanju raketnih baza vojske RSK-a. U Sošicama, u Žumberku, je 2012 godine podignuta bista u čast pukovniku Perisu.

### Obitelj

Pukovnik Peris je bio oženjen za Snježanu Vučić-Peris sa kojom je imao sina Ivana.

Odlikovanja
-----------

* Red kneza Domagoja s ogrlicom